Il-President tal-Italja Sergio Mattarella se jattendi għall-Finali tal-UEFA Euro 2020 bejn l-Italja u l-Ingilterra Il-President tal-Italja, Sergio Mattarella, se jivvjaġġa lejn Londra nhar il-Ħadd biex jattendi għall-finali tal-UEFA Euro 2020 bejn l-Italja u l-Ingilterra f'Wembley Stadium. Mattarella se jkun f'Wembley nhar il-Ħadd biex isegwi l-finali tal-Euro 2020 bejn l-Azzurri u l-Ingilterra. It-team ta' Roberto Mancini rriserva post fil-finali meta għeleb lil Spanja bil-penalties nhar it-Tlieta. L-Ingilterra għelbet lid-Danimarka wara l-ħin barrani grazzi għall-goal ta' Harry Kane minn rebound ta' penalty. L-Azzurri rebħu 11 mis-27 partita preċedenti tagħhom kontra t-Three Lions. Huma se jilagħbu l-għaxar finali tagħhom f'tournaments internazzjonali, filwaqt li l-Ingilterra kkwalifikaw għat-tieni finali fl-istorja tagħhom, l-ewwel waħda fil-Euro.